钦定古今图书集成/理学汇编/经籍典/第188卷 > 李琪王霸世纪 > 序薛世纪
## 钦定古今图书集成/理学汇编/经籍典/第188卷 > 李琪王霸世纪 > 序薛世纪

昔先王之制国，大者百里，小者不能以五十为之建
属长、连帅、卒、正、州伯焉，虽班爵不同，而考礼、正刑，修
德以尊天子，其贵一也。薛，诸任之国，自奚仲为夏车
正而迁于邳，仲虺为汤左相而居于薛，盖先代封爵
之馀也。《春秋》之初，称侯以朝鲁，《春秋》之中，尝称伯以
会晋，其不得为微国明矣。然自来鲁之后凡百二十
二年，薛君、大夫无见于《经》者。自盟蜀之后，又百一十
年间，非从晋于盟会，而薛事之特见于《经》者，才一二
尔，岂非其国寡弱，不足以自通于诸侯欤？盖尝考之齐桓主盟诸侯官受方物；晋世代霸，列国听政以受
聘之数，于是政令不常，贡赋无定。迄乎《春秋》之终，不
惟小侯弱邦率以为病，而大国亦不胜其困矣。故鲁
人会戚，求属鄫也；齐人盟宋，请属邾也。至于成周之
役，宋遂傲然欲以二小国为役，而绝薛于周。吁！先王
建国，同于藩屏王室，而宋之为役，尚何以为诸侯乎？
不特此耳，观晋悼始会，薛实不来，曰“以齐故。”及崔杼
既来，薛大夫亦会，则又以晋故。异时尝从楚，又以薛
适楚，则又不能不惟楚令之听也。以蕞尔之国，尝役
于宋矣，又逼之以齐，临之以晋楚，若何而国哉？吾观
薛宰之言，板连反复，首举践土之载书以为言，而仲
几亦曰：践土固然。考之践土之盟，薛子在诸侯之后，
意者文公虽复诸侯之职，而不必尽勤小国于会，是
时晋之从令者新，亦卒莫能道文襄之故以复薛之
旧者。吁！先王制诸侯、建方伯之意微矣，崇明祀、保小
寡之义隐矣，惜哉！